آئی اے ای اے نے ایران کی حقانیت کی ایک بار پھر گواہی دی

ایٹمی توانائی کی عالمی ایجنسی نے ایک بار پھر اپنی رپورٹ میں اس بات کی تصدیق کردی ہے کہ ایران نے ایٹمی معاہدے پر پوری طرح سے عمل کیا ہے۔

خبر کا کوڈ: 431

تاریخ: 23 February 2018 - 16:24

مقدس دفاع نیوز ایجنسی کی بین الاقوامی رپورٹر رپورٹ کے مطابق ایٹمی توانائی کی عالمی ایجنسی آئی اے ای اے کے ڈائریکٹر جنرل یوکیا آمانو نے جمعرات کواپنی رپورٹ میں اس بات کی دوبارہ تصدیق کرتے ہوئے کہ ایران نے ایٹمی معاہدے پر پوری طرح سے عمل کیا ہے کہا کہ ایران نے نیوکلیئر ایندھن سے چلنے والی آبدوزیں بنانے کے اپنے فیصلے سے ایجنسی کو پہلے ہی آگاہ کردیا تھا۔

ایجنسی کے ڈائریکٹرجنرل نے اپنی تازہ ترین رپورٹ میں ایران کے ایٹمی پروگراموں کے بارے میں کہا کہ ایران نے ہیوی واٹر اور یورنییم کی افزودگی کی جس سطح کے بارے میں وعدہ کیا تھا وہ اس پر قائم ہے اور وہ اسی سطح پر ہیوی واٹر یا یورینیم افزودہ کررہا ہے جس کا معاہدے میں تعین ہوا ہے -

رپورٹ میں کہا گیا ہے کہ ایران نے ایجنسی کو بدستور اس بات کی اجازت دی ہے کہ وہ معاہدے کے مطابق نگرانی کا عمل انجام دیتی رہے۔

آئی اے ای اے میں اسلامی جمہوریہ ایران کے مندوب رضا نجفی نے بھی ایجنسی کی تازہ ترین رپورٹ کے بارے میں کہا کہ ایجنسی کی اس رپورٹ نے جو ایران کے ایٹمی پروگراموں کے پرامن ہونے اور معاہدے پر ایران کی جانب سے عمل کرنے کے بارے میں دسویں رپورٹ ہے ایک بار پھر اس حقیقت پر مہر تصدیق ثبت کردی ہے کہ ایران نے ایٹمی معاہدے پر پوری طرح سے عمل کیا ہے.

پیغام کا اختتام/